Author: oem
Last saved by: .

Dôvodová správa

Všeobecná časť

Zákon Národnej rady Slovenskej republiky č. 180/1995 Z.z. o niektorých opatreniach na usporiadanie vlastníctva k pozemkom v znení neskorších predpisov nadobudol účinnosť 1. septembra 1995.
Prijatím tohto zákona došlo k vytvoreniu základných podmienok pre postupnú právnu obnovu pozemkového vlastníctva najmä v poľnohospodárskom a lesnom extraviláne. Stanovením limitných výmer zamedzil nežiaducemu stavu v drobení poľnohospodárskych pozemkov a lesných pozemkov. Naviac zákon obsiahol i právne regulatívy potrebné na hospodárske využitie značnej časti majetkoprávne neusporiadaných pozemkov.
Zákon upravuje postupy v konaní o obnove evidencie niektorých pozemkov a právnych vzťahov k nim, výsledkom ktorých je schválený register obnovenej evidencie pozemkov, ktorý má charakter záznamovej listiny na základe ktorej sa údaje registra zapisujú do operátov katastra nehnuteľností. Konanie organizuje vecne príslušný správny orgán, ktorými sú miestne orgány štátnej správy buď na úseku katastra  nehnuteľností alebo na úseku pozemkových úprav.
Z dôvodov rastúceho počtu úloh, a k tomu neadekvátne kompenzované personálne a materiálno-technické zabezpečenie orgánov katastra spôsobilo, že tieto nie sú schopné zapisovať schválené registre do operátov katastra, nie to v zákonných lehotách, ale ani len v spoločensky únosných termínoch. Nie sú výnimkou prípady, keď od doručenia schváleného registra obnovenej evidencie pozemkov, po zápis do katastra uplynie rok i viac, čo znevýhodňuje efektívne využívanie údajov registra. V zákone doteraz absentoval spôsob opravy chybných údajov o pozemkoch a vlastníckych vzťahoch po schválení registra resp. jeho zápise do katastra.
Predkladaný návrh zákona ustanovuje spôsob opravného prostriedku voči rozhodnutiu o schválení registra, ak sa v ňom vyskytnú chybné údaje o parcelách, ako aj o vlastníckych právach k nehnuteľnostiam po zápise registra do operátov katastra nehnuteľností, ktoré by sa inak museli riešiť ako spory cestou určovacích žalôb o určenie vlastníctva na príslušnom súde, aj keď sa vo väčšine prípadov nejedná o sporné vlastníctvo, ale o prípady nedostatočne vylustrovaného vlastníka resp. správcu nehnuteľností.
Z uvedeného dôvodu ako aj z dôvodu značnej vyťaženosti súdnych orgánov sa oprava týchto chýb cestou rozhodnutia správneho orgánu, ktorý kmeňové rozhodnutie vydal javí ako najoptimálnejšia a z časového hľadiska najprijateľnejšia. Zároveň je garantovaná aj právna ochrana vlastníckych práv v rozhodovacom procese.
Navrhovaná novela zákona spriehľadňuje spôsob vyberania správnych poplatkov a stanovuje ich jednoznačné regulatívy, či už pre nehnuteľnosti, ktoré boli pôvodne v jednom katastrálnom území a dnes sú súčasťou viacerých katastrálnych území.
Návrh zákona nebude mať dopad na štátny rozpočet. Navrhovaná úprava nemá vplyv na zamestnanosť a tvorbu pracovných miest.
Návrh zákona nebol predložený Rade hospodárskej a sociálnej dohody SR podľa zákona č. 106/1999 Z.z., nakoľko sa problematika návrhu netýka oblastí ustanovených v predmetnom zákone.

Návrh zákona je v súlade s Ústavou Slovenskej republiky, súvisiacimi zákonmi a medzinárodnými zmluvami a inými medzinárodnými dokumentmi, ktorými je Slovenská republika viazaná.

DOLOŽKA  ZLUČITEĽNOSTI
právneho predpisu
s právom Európskych spoločenstiev a právom Európskej únie

1.	Navrhovateľ právneho predpisu: vláda Slovenskej republiky

2.	Názov právneho predpisu: Návrh zákona, ktorým sa mení a dopĺňa zákon Národnej rady Slovenskej republiky č.180/1995 Z.z. o niektorých opatreniach na usporiadanie vlastníctva k pozemkom v znení neskorších predpisov

3.	Záväzky Slovenskej republiky vo vzťahu k Európskym spoločenstvám a Európskej únii: 

 Návrh zákona svojou problematikou nepatrí medzi prioritné oblasti aproximácie práva                uvedené v čl. 70 Európskej dohody o pridružení a ani medzi priority odporúčané v Bielej knihe
Problematika návrhu zákona nie je prioritou podľa Partnerstva pre vstup. Nie je prioritou podľa screeningu 2001  a nie je prioritou podľa NPAA. Návrh zákona patrí medzi prioritné úlohy vlády Slovenskej republiky podľa Plánu legislatívnych úloh vlády Slovenskej republiky na rok 2002.
       Slovenská republika nemá  v danej oblasti žiadne negociačné požiadavky.

4.	Problematika návrhu právneho predpisu je v práve Európskej únie upravená:

V primárnom práve sa problematika návrhu zákona rámcovo dotýka čl. 6 ods.2 Zmluvy o Európskej únií ( amsterdamské znenie ), ktorý zakotvuje, že Únia rešpektuje základné ľudské práva, ako ich zaručuje Európsky dohovor o ochrane ľudských práv a základných slobôd podpísaný v Ríme 4. novembra 1950 a ktoré vyplývajú z ústavných tradícií členských štátov ako základných princípov práva Spoločenstva.

5.	Stupeň zlučiteľnosti návrhu právneho predpisu s právom Európskych spoločenstiev a právom Európskej únie:

Vzhľadom na vnútroštátny charakter upravovanej problematiky je bezpredmetné vyjadrovanie stupňa zlučiteľnosti návrhu právneho predpisu s právom ES/EÚ.

6.	Gestor (spolupracujúce rezorty):

Ministerstvo pôdohospodárstva Slovenskej republiky

7.	Účasť expertov pri príprave návrhu právneho predpisu a ich stanovisko k zlučiteľnosti návrhu právneho predpisu s právom ES/EÚ:

Bez účasti expertov

Osobitná časť

K bodom 1 až 4
Aktualizujú sa poznámky pod čiarou k odkazom 1 až 4.

K bodom 5 a 6
Predmetom konania sú aj pozemky, ktoré sú zapísané na liste vlastníctva, ale nie sú uvedené v majetkovej podstate listu vlastníctva alebo ku ktorým je evidované vlastnícke právo v liste vlastníctva bez výmery resp. bez geometrického a polohového určenia.
Predmetom konania sú aj pozemky ku ktorým je evidované vlastnícke právo na liste vlastníctva len v časti – nie k celému pozemku, nie k podielu 1/1.

K bodu 7
Vzhľadom na koordinačnú funkciu komisie pri oprave chýb v registri, je potrebné predĺžiť existenciu komisie do požadovaného termínu.

K bodom 8 a 9
Aktualizujú sa poznámky pod čiarou k odkazom 9 a 11.

K bodu 10
Rozširuje sa okruh predkladateľov údajov pri zisťovaní podkladov potrebných na zostavenie návrhu registra.

K bodu 11
Pri poskytovaní podkladov využívaných na zostavenie návrhu registra sa vychádza z dikcie zákona o rozpočtových pravidlách podľa ktorej rozpočtové organizácie si navzájom poskytujú úkony vo svojej pôsobnosti bezplatne. Konštrukcia zákona vychádza z predpokladu že vzhľadom na historicky vzniknuvšiu potrebu konania prevažnú väčšinu nákladov znáša štát.

K bodu 12
Ustanovuje sa splatnosť príspevku na zabezpečenie konania. Je zrejmé, že väčšina platiteľov bude známa po uverejnení návrhu registra na verejné nahliadnutie. Zaslanie výzvy na zaplatenie príspevku na finančné zabezpečenie konania spolu s výpisom z návrhu registra a s poučením o možnosti podať námietku zracionalizuje postupy správneho orgánu resp. samotnej komisie.
Od účinnosti zákona NR SR č. 80/1998 Z.z. t.j. od 1. apríla 1998 pozemky vo vlastníctve štátu a pozemky s nezistenými vlastníkmi, ktoré patria do lesného pôdneho fondu spravujú štátne organizácie lesného hospodárstva. Výnimkou z uvedenej úpravy sú podiely spoločnej nehnuteľnosti s ktorými SPF nakladá naďalej podľa § 6 zákona NR SR č. 181/1995 Z.z. o pozemkových spoločenstvách, i keď patria do lesného pôdneho fondu.
S výsledkom posúdenia námietky a samotným rozhodnutím správneho orgánu o námietke je nevyhnutné vyrozumieť okrem predkladateľa námietky aj toho, kto bol námietkou dotknutý, nakoľko proti rozhodnutiu je prípustný opravný prostriedok.
Z dôvodu zabezpečenia podmienky súladu údajov o vlastníkoch a parcelách evidovaných v informačnom systéme katastra nehnuteľností s údajmi obsiahnutými v registri je potrebné na nevyhnutnú dobu (90 dní) pred schválením registra a jeho následným zápisom do katastra  nehnuteľností pozastaviť zápisy do súboru popisných informácií operátu katastra nehnuteľností pre pozemky, ktoré sú predmetom konania. Vzhľadom na obmedzujúci charakter zápisov do časti C listov vlastníctva je tieto potrebné realizovať kontinuálne aj pre pozemky ktoré sú predmetom konania.
Diferencovaný postoj k spôsobu odstraňovania chýb vyskytujúcich sa v schválených alebo už zapísaných registroch zo strany správnych orgánov vyžaduje prijatie zásadného a vecného prístupu k riešeniu danej problematiky. Oprava chýb v údajoch o právnych vzťahoch vnesených do operátov katastra nehnuteľností zápisom rozhodnutia o schválení registra cestou žalôb o určení vlastníctva sa vzhľadom na vyťaženosť orgánov justície javí ako spoločensky neúnosné. Oprava chýb cestou rozhodnutia správneho orgánu ktorý rozhodnutie vydal a jeho následným zápisom v katastri nehnuteľností predstavuje najoptimálnejší a z časového hľadiska najprijateľnejší postup.

K bodom 13 až 15
Na obnove pozemkového vlastníctva sa podieľajú okrem štátu aj vlastníci. Navrhovanými úpravami sa spriehľadní spôsob vyberania príspevkov na finančné zabezpečenie nákladov konania.

K bodu 16
Aktualizuje sa poznámka pod čiarou k odkazu 17.

K bodu 17
Štátna organizácia lesného hospodárstva ako správca lesných pozemkov podobne ako Slovenský pozemkový fond, bude prispievať na zabezpečenie nákladov konania.

K bodu 18
Okrem paušálnej sumy je vlastník povinný zaplatiť ďalšiu sumu ktorej výška bude závisieť od výmery, polohy a druhu pozemku, ktoré atribúty budú známe po zostavení a zverejnení registra. Lehota na zaplatenie príspevku vychádza z časového horizontu potrebného na kontrolu, preberanie a zápis registra do katastra nehnuteľností.

K bodu 19
Navrhovaná úprava umožňuje rozhodnúť o vydržaní v prospech navrhovateľa aj k tým pozemkom ktoré nie sú predmetom konania, ale sú evidované ako aj právne vzťahy k nim v súbore geodetických informácií a v súbore popisných informácií katastra.

K bodu 20
	Rozširuje sa zastupovanie pred súdom alebo orgánmi verejnej správy aj na štátnu organizáciu lesného hospodárstva.

K bodu 21 
Navrhuje sa toto ustanovenie ako nadbytočné vypustiť vrátane poznámok pod čiarou.

K bodu 22
Navrhuje sa neaktuálne odkazy vypustiť.

K bodu 23
Doterajšie predpisy umožňujú fondu prenajímať pozemky na účely poľnohospodárstva alebo lesného hospodárstva, na iný účel len výnimočne a dočasne. Časť poľnohospodárskeho pôdneho fondu však nie je podnikateľsky zaujímavá pre vysoké náklady a nízku výnosnosť. Ide najmä o pozemky, ktoré sú podmáčané, kamenisté, pozemky so značným výskytom náletu drevín, pozemky znehodnotené alebo pozemky s osobitnou sústavou hospodárenia. Dá sa tiež predpokladať, že vstupom Slovenska do Európskej únie vzrastie výmera pozemkov nezaujímavých pre poľnohospodársku prvovýrobu.
Uvedené skutočnosti môžu mať negatívny dopad na tvorbu a ochranu krajiny a na životné prostredie. Je preto nevyhnutné, aby fond mohol pozemky, s ktorými nakladá, prenajímať aj na inú než poľnohospodársku, prípadne lesnú výrobu. Zároveň však pôde o prenájom na takú činnosť, ktorá prispeje k udržaniu rázu kultúrnej vidieckej krajiny. Využitie pozemkov na tento iný účel bude musieť tiež byť v súlade s predpismi verejného práva (podľa konkrétneho účelu využitia bude napr. potrebné vyňatie pozemkov z poľnohospodárskeho pôdneho fondu podľa zákona o ochrane poľnohospodárskeho pôdneho fondu alebo vydanie rozhodnutia o využití územia podľa stavebného zákona). 

K bodu 24
Vložením nového odseku 2 do § 18 bolo potrebné v odseku 6 aktualizovať odkaz.

K bodu 25
Pozemky, ktoré sa nedajú využiť na poľnohospodársku výrobu alebo lesnú výrobu, sa budú môcť buď prenajať na iný účel (navrhovaný § 18 ods. 2), alebo na tento účel aj predať. Keďže pôjde o prevod vlastníctva, fond tak bude môcť urobiť len v súlade so zásadami schválenými vládou.

K bodu 26
Vlastníctvo k pozemkom s nezisteným vlastníkom  alebo pozemkom, ktorých vlastníctvo nie je evidované podľa predpisov o katastri nehnuteľností v súbore geodetických informácií a v súbore popisných informácií alebo nebolo preukázané inak môže fond previesť na iného, len ak dôvodom prevodu je taký dôvod, pre ktorý by bolo možné pozemok vyvlastniť.
S účinnosťou od 31.5.2001 však môže fond prevádzať vlastníctvo k týmto pozemkom i za účelom zriadenia priemyselného parku (zákon č. 193/2001 Z.z.). Ide tiež o verejný záujem, ale cit. zákon nemá výslovné ustanovenie, že na zriadenie priemyselného parku možno pozemky vyvlastniť.

K bodu 27
Ustanovuje sa podmienka zápisu práv k nehnuteľnosti do operátu katastra nehnuteľností, ktorou je potvrdenie o zaplatení odvodu. Po zápise sa potvrdenie s verejnou listinou stane súčasťou zbierky listín.

K bodu 28
Predmetné zmeny v priebehu hraníc pozemkov nespôsobujú ich drobenie.

K bodu 29
	Základným dôvodom obmedzení smerujúcich proti drobeniu vlastníctva poľnohospodárskych a lesných pozemkov bola snaha zabezpečiť funkčnosť poľnohospodárskej a lesnej výroby. Vychádzajúc však z poznatkov získaných za šesť rokov uplatňovania zákona v praxi, javí sa účelné zmierniť obmedzenia drobenia vlastníctva k pozemkom, na ktorých sa poľnohospodárska alebo lesná výroba (ako podnikanie) nevykonáva (nedá vykonávať), a ktoré svojim charakterom slúžia výlučne na samozásobovanie obyvateľstva (napríklad záhrady).

K bodu 30
Postupy pre spôsob opráv chýb v schválených resp. zapísaných registrov zostavených podľa tohto zákona je možné uplatniť aj pri oprave chybných údajov o parcelách a právnych vzťahoch k nim ktoré boli vpísané do operátov katastra zápisom registrov, ktoré boli vyhotovené, schválené a zapísané podľa zákona o pozemkových úpravách.
Pri usporadúvaní pozemkového vlastníctva podľa zákona o pozemkových úpravách sa vlastnícke právo k nehnuteľnostiam zisťovalo len mimo zastavaného územia obce. Prípady nedoložených vlastníckych vzťahov, nezrovnalosti vzniknuvšie prechodom vlastníckeho práva zo štátu na obce podľa zákona č. 138/1991 Zb. ako aj nezrovnalosti prameniace z notárskych osvedčení spísaných podľa Notárskeho poriadku nebolo možné v registroch zhotovovaných podľa zákona č. 330/1991 Zb. riešiť.  Pre účely opravy chybných údajov o pozemkoch a právnych vzťahov k nim v schválených registrov sa navrhuje, aby správny orgán zriadil komisiu.

K čl. II

	Navrhuje sa vydanie úplného znenia zákona NR SR č. 180/1995 Z.z.

K čl. III

	Účinnosť zákona na navrhuje dňom 1. júla 2002.

Bratislava, 27. marca 2002

Predseda vlády Slovenskej republiky

Mikuláš  D z u r i n d a , v.r.

Minister pôdohospodárstva
Slovenskej republiky

Pavel  K o n c o š , v.r.